पूर्व क्रिकेटर बोले- 1 रुपए का काम कर 10 का दिखाने वाला जमाना, मुझे पब्लिसिटी का शौक नहीं
Aam Aadmi Party MP Harbhajan Singh Rajya Sabha Attendance Controversy अंतरराष्ट्रीय क्रिकेटर एवं पंजाब से राज्यसभा सदस्य टर्बनेटर हरभजन सिंह भज्जी ने सदन में उनकी हाजिरी को लेकर सवाल उठाने वालों को बहुत ही शालीन तरीके से आड़े हाथों लिया है।
पूर्व क्रिकेटर एवं पंजाब से आम आदमी पार्टी (AAP) के राज्यसभा सांसद हरभजन सिंह भज्जी ने राज्यसभा में उनकी हाजिरी को लेकर सवाल उठाने वालों को आड़े हाथों लिया है। उन्होंने कहा कि राज्यसभा में उनकी 60% से ज्यादा हाजिरी है। उन्होंने पंजाब के कई मुद्दे सदन में उठाए हैं। हाजिरी पर सवाल उठाने वाले उनके काम देखें।
भज्जी ने दावा कि शायद वह पहले राज्यसभा सदस्य होंगे जिन्होंने अपना लगभग सारा MP लैड फंड DC के जरिये विकास कार्यों में लगा दिया है। उनकी बस एक ही कमी है और वो ये कि वह अपनी पब्लिसिटी नहीं करते। वाहेगुरु ने उन्हें औकात से कहीं ज्यादा दिया है इसलिए पब्लिसिटी की जरूरत नहीं है। वह सिर्फ काम करने में विश्वास रखते हैं। आजकल तो 1 रुपए का काम कर 10 का दिखाने वाला जमाना आ गया है।
लोगों की सेवा का सौभाग्य मिला है 
भज्जी ने कहा कि उनकी एक आदत है कि जब वह कोई काम कर देते हैं तो उसका क्रेडिट नहीं लेते। वह बताते नहीं हैं कि उन्होंने यह किया और यह करने जा रहे हैं। भज्जी ने कहा कि भगवान ने उन्हें सांसद बनाकर लोगों की सेवा का मौका बख्शा है। वह अपने लोगों को हाजिर नजर आकर उनके काम कर सकें यही परमात्मा से चाहते हैं।
उन्हें जहां-जहां से भी पत्र या फिर लोग आकर बताते हैं कि विकासात्मक कार्यों के लिए पैसे चाहिए तो वह उन्हें अपनी टीम से वैरिफाई करवाने के बाद फंड जारी करने के लिए DC को पत्र लिखते हैं। उन्होंने कहा कि लोगों का पैसे उन्हीं पर खर्च कर रहे हैं।
क्रिकेट से मेरा वजूद पर पंजाब के साथ हर समय खड़ा हूं 
भज्जी ने कहा कि उनका विश्वभर में वजूद क्रिकेट से है। IPL का सीजन इस बार अच्छा रहा। जहां पर भी कहीं चाहे IPL हो या फिर क्रिकेट का कोई और टूर्नामेंट उन्हें वहां जाना पड़ता है। उनकी कुछ जिम्मेदारियां हैं जिन्हें निभाना पड़ता है। जब पंजाब की कोई बात आती है तो मैं पंजाब के लिए पंजाब के साथ हर समय खड़ा हूं, खड़ा रहूंगा।
हाजिरी लगवाने से बात नहीं बनेगी, लोगों के काम भी करने पड़ेंगे 
हरभजन सिंह ने कहा कि सदन में जाकर सिर्फ हाजिरी लगाने से कुछ नहीं होता। लोगों के काम भी करने पड़ेंगे। कामों के लिए फील्ड में उतरना पड़ेगा। मैं यही करता आ रहा हूं। जिन लोगों के काम हुए हैं वह खुश हैं। मैं भी खुश हूं कि वह लोगों की जिंदगी को बेहतर बनाने में सहयोग डाल रहे हैं और उनके काम आ पा रहा हूं। इसकी मैं पब्लिसिटी नहीं करता।
जमाना यही है कि 1 रुपए का काम 10 का दिखाओ
भज्जी ने कहा कि जिसने मेरे कामों की डिटेल लेनी हो वह DC दफ्तर से ले सकता है। वह अपने किए कामों को हाईलाइट नहीं करते हैं। मैं मानता हूं कि आज का जमाना ऐसा है कि 1 रुपए का काम करके 10 रुपए का दिखाओ। लेकिन यह काम मेरे से नहीं होगा।
सोशल मीडिया पर बताकर मदद नहीं होती 
हरभजन सिंह भज्जी ने कहा कि मैं जालंधर, पंजाब और देशवासियों को यही कहूंगा कि सभी मिलजुलकर रहें, हंसी-खुशी रहें। यदि किसी की मदद ही करनी है तो जरूरी नहीं कि सोशल मीडिया पर जाकर उसकी पब्लिसिटी की जाए। मदद हमेशा वो होती है जो बिना किसी को बताए की जाती है। राज्यसभा में हम लोगों की सेवा के लिए ही गए हैं। यदि उसका प्रचार ही करना है तो मुझमें और औरों में कोई फर्क नहीं रह जाएगा।